《四茔为林侍御贵实赋 其二 象峰东麓》
明代·程敏政

才宴曲江池，遄归象峰麓。青春来未已，白日去何速。

当时乳下儿，襁抱未胜哭。居然跨灶子，豸绣光一族。

归来今几时，牛眠抚前卜。恩纶被宿莽，禄养悲风木。

应刻太史铭，千年照林谷。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。